**Správa o hospodárení za rok 2022, KUPS K. Lehota**

KUPS Kráľova Lehota hospodári na celkovo 397,36 ha lesa. Podľa platného Programu starostlivosti o lesy (LHP) je 177,74 ha v kategórii hospodárskych lesov a 219,62 ha v kategórii lesov ochranných.

Celkový predpis neprekročiteľnej ťažby na decénium činí 15 992m3. Do konca roku 2022 vrátane bolo spracovaných 8 428m3 drevnej hmoty. Z tohto celkového množstva vyťaženej drevnej hmoty pochádza v kategórii lesov hospodárskych 3 675m3 z náhodných ťažieb a 3 891m3 z ťažieb úmyselných. V kategórii lesov ochranných bol podiel ťažieb náhodných v množstve 862m3. Úmyselná ťažba v kategórii lesov hospodárskych na pozemkoch v správe KUPS K. Lehota sa od začiatku aktuálneho decénia nevykonávala, tak isto aj ťažba mimoriadneho druhu.

Z vyššie uvedených ťažieb KUPS K. Lehota vyplynuli aj nové povinnosti z titulu prípravy plôch pre zalesnenie, zalesnenie samotné a následná starostlivosť do doby zabezpečenia lesných porastov. Všetky spomenuté výkony sú zahrnuté v ročnom pláne lesnej pestovnej činnosti, ktorú som výboru KUPS predložil na náhľad a schválenie začiatkom roka 2023.

K spomenutým ťažbám v roku 2022 chcem už len dodať, že boli prevedené a prevzaté na základe platných kvalitatívnych noriem.

Výchovné ťažby do 50 rokov sú vykonané o objeme a ploche ku koncu roku 2022 bilancovane na úrovni s predpisom PsOL, keďže KUPS však čaká posledný rok hospodárenia podľa aktuálneho plánu, v roku 2023 bude treba bilancovane prevýšiť výkon, aby sa nestalo, že na konci aktuálneho roka 2023 nebudú tieto ťažby vykonané vo výške 100% decenálneho predpisu.

Lesnícke výkony na úrovni čistiek a plecích rubov (výsek krov a prerezávky) sa vykonali na výmere 6,60 ha. Objem tohto výkonu sa zvýšil oproti vlaňajšiemu roku z dôvodu konca platnosti PsOL a z neho vyplývajúcich povinností decenálneho plánu. V tomto výkone lesnej pestovnej činnosti sa tak isto ako pri výchovných ťažbách do 50 rokov v roku 2023 sústredíme na naplnenie decenálneho predpisu v plnom rozsahu.

Tieto opatrenia je potrebné vykonať, aby sme KUPS dostali k dotácii za mimoprodukčné funkcie lesov s oprávnenosťou ju žiadať v roku 2024 po uplynutí platnosti PsOL.

Výkon čistenia plôch od nehrúbia sa v roku 2022 vykonal na plochách po ťažbe výlučne z roku 2022 na výmere 0,70 ha.

Jarná obnova lesa prvá a opakovaná, jamkovou sadbou, bola prevedená na výmere 1,17 ha s počtom vysadených kusov 4 400.

Zvlášť chcem oceniť zriadenie novej snehovej jamy na skladovanie sadbového materiálu v jarných mesiacoch. Táto nám zabezpečí uchovanie vysokej kvality stromkov počas celej doby jarného, prípadne jesenného zalesňovania.

Následne v letných a jesenných mesiacoch bola aplikovaná ochrana mladých lesných porastov výžinom proti burine na výmere 14,81 ha a ochrana mladých lesných porastov proti ohryzu lesnou zverou na výmere 24,61 ha. Táto bola prevedená chemicky s ochrannou látkou Cervacol Extra.

Na úseku prevencie zisťovania o výskyte škodlivého podkôrneho hmyzu bolo v rámci technických noriem evidovaných 8 kusov feromónových lapačov.

Na úseku lesníckotechnických neboli počas roku 2022 evidované žiadne výkony.

Vo februári roku 2023 som podal na Pozemkovom a lesnom odbore so sídlom v Liptovskom Mikuláši Ročnú evidenciu výkonov v lesných porastoch, ktorá je archivovaná na nahliadnutie aj v urbárskom dome KUPS.

Záverom chcem už len dodať, že nastávajúci rok 2023 bude pracovne a výkonovo veľmi náročný s titulu ukončenia platnosti PsOL v súvislosti s výkonmi a zabezpečením pripravenosti na štátny dozor. Ten bude vykonaný Autorským dozorom po desiatich rokoch hospodárenia v roku 2024. Taktiež v roku 2023 budú od jarných mesiacov vykonávané vonkajšie práce vyhotovateľov nového PsOL na nasledujúce desaťročie 2024 – 2033.

Tieto budú ukončené až o rok v roku 2024 vyhotovením nového plánu na nasledujúce desaťročie.

***Plán hospodárenia na rok 2023***

1. Zabezpečiť priebežné plnenie lesníckych činnosti v odporúčaných agrotermínoch.
2. Počas celého roka monitorovať aktivitu podkôrneho hmyzu a vzniknutú kalamitu včas nahlasovať príslušným orgánom a spracovať v predpísaných termínoch.
3. Celoročná starostlivosť o lesné cesty , zabezpečiť ich odvodnenie a údržbu.
4. Sledovať výzvy na poskytovanie dotácii v lesnom hospodárstve.
5. Na základe vývoja cien dreva spolu s výborom KUPS vyhodnotiť realizáciu ťažby dreva

 S pozdravom, lesu zdar !

Miroslav Ďuratný, odborný lesný hospodár.